Document ID: 31999R1623

ΚΑΝΟΝΙΣΜΟΣ (ΕΚ) αριθ. 1623/1999 ΤΗΣ ΕΠΙΤΡΟΠΗΣ
της 23ης Ιουλίου 1999
περί καθορισμού των ποσοτήτων κατά την εισαγωγή μπανανών στην Κοινότητα για το τέταρτο τρίμηνο του 1999, στο πλαίσιο των δασμολογικών ποσοστώσεων και της ποσότητας παραδοσιακών μπανανών ΑΚΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα των μπανανών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 20,
Εκτιμώντας:
(1) ότι ο κανονισμός (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε από τον κανονισμό (ΕΚ) αριθ. 756/1994(4), προβλέπει, στο άρθρο 14 παράγραφος 1, τη δυνατότητα καθορισμού ενδεικτικής ποσότητας εκφρασμένης σε ενιαίο ποσοστό των διαθέσιμων ποσοτήτων για καθεμία από τις προελεύσεις που αναφέρονται στο παράρτημα Ι, για την έκδοση πιστοποιητικών κατά την εισαγωγή για καθένα από τα τρία πρώτα τρίμηνα του έτους·
(2) ότι πρέπει να καθοριστούν για το τέταρτο τρίμηνο του 1999 οι διαθέσιμες ποσότητες για εισαγωγή από τις χώρες ή τις ομάδες των χωρών που αναφέρονται στο παράρτημα Ι του κανονισμού (ΕΚ) αριθ. 2362/98, λαμβάνοντας υπόψη, αφενός μεν, τα πιστοποιητικά εισαγωγής που έχουν εκδοθεί κατά τα τρία πρώτα τρίμηνα και, αφετέρου, τον όγκο των δασμολογικών ποσοστώσεων και την ποσότητα των παραδοσιακών μπανανών ΑΚΕ που προβλέπεται στο άρθρο 18 του κανονισμού (ΕΟΚ) αριθ. 404/93·
(3) ότι οι διατάξεις του παρόντος κανονισμού πρέπει να αρχίσουν να ισχύσουν αμέσως, πριν από την έναρξη της περιόδου υποβολής των αιτήσεων πιστοποιητικών για το τέταρτο τρίμηνο του 1999·
(4) ότι οι διατάξεις του παρόντος κανονισμού θεσπίζονται για να εξασφαλισθεί η συνέχεια του εφοδιασμού της αγοράς κατά το τέταρτο τρίμηνο του έτους 1999, καθώς και η συνέχιση των εμπορικών συναλλαγών με τις προμηθεύτριες χώρες, χωρίς να προδικάζεται όμως η λήψη, αργότερα, ενδεχόμενων μέτρων, κυρίως για την τήρηση των διεθνών δεσμεύσεων που έχει αναλάβει η Κοινότητα στο πλαίσιο του Παγκόσμιου Οργανισμού Εμπορίου (ΠΟΕ), χωρίς τη δυνατότητα για τους εμπορικούς φορείς να επικαλεσθούν τις διατάξεις αυτές για να βασίσουν θεμιτές προσδοκίες ενόψει της παρατάσεως του καθεστώτος εισαγωγών·
(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για το τέταρτο τρίμηνο του έτους 1999, οι διαθέσιμες ποσότητες για εισαγωγή στο πλαίσιο του καθεστώτος δασμολογικών ποσοστώσεων κατά την εισαγωγή μπανανών και η ποσότητα των παραδοσιακών μπανανών ΑΚΕ που κατάγονται από καθεμία των καταγωγών που αναγράφονται στο παράρτημα Ι του κανονισμού (ΕΚ) αριθ. 2362/98, καθορίζονται στο παράρτημα Ι.
2. Για το τέταρτο τρίμηνο του 1999 και για κάθε επιχειρηματία, η αίτηση για χορήγηση πιστοποιητικού εισαγωγής δεν μπορεί να αφορά ποσότητα ανώτερη από τη διαφορά μεταξύ της ποσότητας που χορηγήθηκε στον επιχειρηματία σε εφαρμογή του άρθρου 6 παράγραφος 4 και του άρθρου 9 παράγραφος 4 του κανονισμού (ΕΚ) αριθ. 2362/98 και του αθροίσματος των ποσοτήτων που αφορούν τα πιστοποιητικά εισαγωγής που εκδόθηκαν για τα τρία πρώτα τρίμηνα. Η αίτηση χορήγησης πιστοποιητικού εισαγωγής πρέπει να συνοδεύεται από αντίγραφο του ή των πιστοποιητικών εισαγωγής που εκδόθηκαν στον επιχειρηματία για τα προηγούμενα τρίμηνα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουλίου 1999.

Labels: 3
17